**השלכות החשיפה לאירועים טראומטיים על ההסתגלות בזקנה**

אריקסון (Erikson, 1963) ביסס את תהליך התפתחות האישיות של כל אדם לאורך החיים בשמונה שלבים נפרדים – החל מיום היוולדו וכלה בסוף חייו. כל שלב כזה מאופיין במשימה התפתחותית, וטומן בחובו פוטנציאל למשברים ולקונפליקטים. אשר למשימה זו בשלב הזקנה, שהוא השלב השמיני ואחרון במהלך חיי האדם, הוא כולל סגירה של מעגל החיים, ואדם המגיע לשלב זה יוצר נקודת מבט חדשה ומאוזנת על העצמי שלו ועל מהלך חייו. כמו כן שלב זה ניכר במצב נפשי של שלמות האגו, ומאפייניו הם: ביטחון, אהבה לזולת, קבלת מעגל החיים הייחודי לכל אדם ואדם, העלאת זיכרונות מן העבר הרחוק, והפתרון הסופי והשלם מגיע טעמו המר של המוות (אריקסון, 1960). לעיתים קרובות אדם המגיע לשלב זה סוקר את כלל האירועים בחייו, ובתוך כך הוא בוחן את הישגיו, כמו גם את החמצותיו ואת כישלונותיו. בעת התהליך הזה הוא עשוי לחוש השלמה ולהגיע לתובנה כי אלה החיים שרצה לחיות, ובשלב זה יש לו ההזדמנות האחרונה לגיבושם. בעזרת החוכמה והתובנות שצבר במהלך חייו, יכול האדם הזקן להגיע לתחושת שלמות עם עצמו ועם מהלך חייו, לקבל את האירועים השונים שהתרחשו בחייו ואת המוות ההולך וקרב. אם ינהג כך, יגיע לידי פתרון מוצלח של השלב הזה בחייו (Erikson, 1963). אולם אם האדם הזקן לא יקבל את מעגל החיים שעבר כפי שנזכר לעיל, הייאוש יצבע את הזמן שנותר לו ולא יוותר לו זמן להתחיל חיים חדשים ולבחון דרכים נוספות אל השלמות. על כן הוא יחוש פחד מהמוות המתקרב (אריקסון, 1960).

עוד על פי אריקסון, אירועים טראומטיים המתרחשים במהלך החיים עלולים להשפיע במגוון דרכים על המשימה ההתפתחותית של האדם ואף לפגוע בה כאשר הוא מגיע לשלב הזקנה. לפיכך כדי שאדם יגיע בשלב הזקנה לשלמות האגו, עליו לממש את המשימות ההתפתחותיות בשבעת השלבים הקודמים לחייו (Erikson, 1963). הטענה התיאורטית שלפיה השלב האחרון בחיי האם נסמך על השלבים הקודמים בחייו זכתה לתמיכה אמפירית. כך למשל ממחקר שנבחן בו הקשר בין משברים פסיכו-סוציאליים מוקדמים לבין שלמות האגו בזקנה עולה כי יש קשר בין הצלחה בהשגת שלמות האגו לבין להצלחה בהשגת הפתרון בשלבים הקודמים בחיים (Hannah, Domino, Figueredo, & Henderson, 1996).